Anexă la Ordinul președintelui Agenţiei Naţionale a

Funcţionarilor Publici nr.\_\_\_\_\_\_\_\_\_\_/2024

**Instrucțiuni privind utilizarea instrumentelor informatice de extragere automată a subiectelor de către membrii comisiei de concurs la etapa de selecție a concursului pe post pentru ocuparea unor funcții publice vacante, precum și la concursul de promovare**

CAPITOLUL I

**Dispoziții generale**

**Art. 1. –** **(1)** Scopul prezentelor instrucțiuni este de a reglementa modul de utilizare a instrumentelor informatice pentru extragerea automată a subiectelor de către membrii comisiei de concurs la etapa de selecție a concursului pe post pentru ocuparea unor funcții publice vacante, denumit în continuare *concurs pe post*, cu respectarea prevederilor art. 467 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, precum și pentru extragerea automată a subiectelor de către membrii comisiei de concurs la concursul de promovare.

**(2)** În înțelesul prezentelor instrucțiuni, stabilirea şi extragerea automată a subiectelor pentru proba scrisă se realizează utilizând un instrument informatic de extragere automată a subiectelor, într-un mod imparțial, pusă la dispoziția autorităților și instituțiilor publice organizatoare a etapelor de selecție a concursului pe post pentru ocuparea unor funcții publice vacante, comisiei de concurs pentru înalții funcționari publici, respectiv la concursul de promovare, de către Agenția Națională a Funcționarilor Publici, denumită în continuare *Agenția*.

CAPITOLUL II

**Modalitatea de extragere automată a subiectelor de către membrii comisiei de concurs la etapa de selecție a concursului pe post**

**Art. 2. –** **(1)** Începând cu data expirării termenului de constituire a dosarelor de concurs de către candidați prevăzut la art. 94 alin. (1), respectiv art. 189 alin. (1) din anexa nr. 10 la Ordonanța de urgență a Guvernului nr. 57/2019, cu modificările și completările ulterioare, și până la data desfășurării probei scrise a etapei de selecție a concursului pe post pentru ocuparea unor funcții publice vacante, respectiv până la data desfășurării concursului de promovare, fiecare membru al comisiei de concurs prevăzute la art. 73 alin. (1) și (2) și art. 178 alin. (1) și (2) din anexa nr. 10 la aceeași ordonanță, are obligația de a propune cel puțin 5 subiecte și baremul de corectare aferent și de a le încărca în instrumentul informatic de extragere automată a subiectelor, prevăzut la art. 1 alin. (2) din prezenta anexă.

**(2)** Subiectele pentru proba scrisă se stabilesc pe baza bibliografiei de specialitate şi a tematicii de concurs, astfel încât să reflecte capacitatea de analiză şi sinteză a candidaților și de înțelegere a tematicii de specialitate, în concordanță cu nivelul şi specificul funcțiilor publice pentru care se organizează concursul.

**(3)** Membrii comisiei de concurs stabilesc punctajul maxim pentru fiecare subiect în condițiile prevăzute la art. 99 alin. (4) și art. 193 alin. (4) din anexa nr. 10 la Ordonanța de urgență a Guvernului nr. 57/2019, cu modificările și completările ulterioare.

(4) Accesul președintelui, al membrilor și al secretarului comisiei de concurs, încărcarea propunerilor de subiecte și a baremului de corectare aferent și validarea subiectelor în aplicația informatică prevăzută la art. 1 alin. (2) din prezenta anexă se realizează potrivit Manualului privind utilizarea instrumentelor informatice pentru extragerea automată a propunerilor de subiecte de către membrii comisiei de concurs prevăzut la art. 9 din prezenta anexă.

(5) În ziua desfășurării probei scrise a etapei de selecție a concursului pe post, respectiv în ziua desfășurării concursului de promovare, președintele comisiei de concurs validează, în prezenţa membrilor comisiei, subiectele încărcate în aplicația informatică prevăzută la art. 1 alin. (2) din prezenta anexă.

**(6)** Ulterior validării propunerilor de subiecte, președintele comisiei de concurs efectuează operațiunea de extragere automată aleatorie a două seturi de subiecte însoțite de baremul de corectare aferent prin intermediul aplicației informatice prevăzute la art. 1 alin. (2) din prezenta anexă, cu cel mult două ore înainte de ora stabilită pentru desfășurarea probei scrise.

**(7)** Cu cel mult o jumătate de oră înainte de ora stabilită pentru desfășurarea probei scrise seturile de subiecte se imprimă, se semnează de toţi membrii comisiei de concurs şi se închid în plicuri sigilate ce poartă ștampila autorității sau a instituției publice organizatoare.

**Art. 3. –** Subiectele pentru proba scrisă stabilite pe baza bibliografiei de specialitate și tematicii de concurs sunt comune pentru toți candidații, în concordanță cu nivelul funcțiilor publice pentru care se organizează etapa de selecție a concursului pe post, respectiv concursul de promovare, cu excepția cazului în care concursul se desfășoară în mai multe serii.

**Art. 4. –** Secretarul comisiei de concurs înregistrează în aplicația informatică prevăzută la art. 1 alin. (2) din prezenta anexă, data desfășurării probei scrise, funcțiile publice pentru care se organizează etapa de selecție a concursului pe post, respectiv concursul de promovare, componența comisiei de concurs, precum şi orice modificare în legătură cu acestea.

**Art. 5. –** În situația în care intervine o eroare la extragerea automată a subiectelor şi este necesară o nouă extragere automată a acestora, varianta inițială imprimată cuprinzând subiectele extrase se anulează și se semnează de membrii comisiei de concurs, cu precizarea motivului anulării. Varianta cuprinzând subiectele extrase automat, anulată, se anexează la documentația aferentă concursului. În acest caz, se efectuează o nouă extragere automată a subiectelor de către președintele comisiei de concurs.

**Art. 6. –** În situația în care aplicația informatică prevăzută la art. 1 alin. (2) din prezenta anexă nu este funcțională, se amână operațiunea de extragere automată a subiectelor până la remedierea situației în termenul stabilit pentru desfășurarea probei scrise.

**Art. 7. –** Prevederile art. 99 alin. (7) și art. 193 alin. (7) din anexa nr. 10 la Ordonanța de urgență a Guvernului nr. 57/2019, cu modificările și completările ulterioare, se aplică în mod corespunzător.

**Art. 8. –** (1)Direcția tehnologia informației și transformare digitală din cadrul Agenției asigură condițiile tehnice corespunzătoare pentru funcționarea aplicației informatice prevăzute la art. 1 alin. (2) din prezenta anexă.

(2) Se desemnează o persoană din Serviciul IT și SENEOSP din cadrul Agenției, responsabilă cu asigurarea suportului tehnic în situația apariției unor disfuncționalități.

CAPITOLUL III

**Dispoziții finale**

**Art. 9. -** În vederea aplicării prevederilor prezentelor instrucțiuni, Agenția, prin Direcția tehnologia informației și transformare digitală și Direcția generală managementul funcţiei publice și reforma serviciului public, elaborează Manualul privind utilizarea instrumentelor informatice pentru extragerea automată a propunerilor de subiecte de către membrii comisiei de concurs, pe care îl publică pe site-ul Agenției, la secțiunea „Publicații”, subsecțiunea „Prezentări și ghiduri”.